ไฟแนนซ์ทูเดย์
โดย...ใจฮิน
14 ต.ค. 2559

โดย...ใจฮิน
ฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เดินหน้าเตรียมพร้อมเป็นแบงก์ที่รองรับบริการฟินเทคที่จะมีเพิ่มขึ้นอย่างมากในอนาคตอันใกล้ นอกจากให้แบงก์มีการเตรียมความพร้อมเรื่องระบบเทคโนโลยีแล้ว ยังมีการตั้งทีมงานเจ้าหน้าที่เตรียมให้ความรู้ความเข้าใจกับลูกค้าของธนาคาร ถือว่าเป็นนโยบายยกระดับแบงก์ให้บริการการเงินไฮเทคเต็มตัว  
ตอนนี้คนที่เกี่ยวข้องกับเรื่องโครงการรับจำนำข้าวของรัฐบาลที่ผ่านมาได้ยินชื่อ สุภา ปิยะจิตติ กรรมการคณะกรรมการป้องกันและปราบปรามการทุจริตแห่งชาติ (ป.ป.ช.) อดีตปลัดกระทรวงการคลัง และประธานอนุกรรมการปิดบัญชีโครงการรับจำนำข้าว ต่างรู้สึกร้อนๆ หนาวๆ ไปตามๆ กัน เพราะ สุภา มีจุดยืนชัดเจนผู้ที่เกี่ยวข้องทำให้เกิดความเสียหาย โดยเฉพาะข้าราชการที่ไม่ยอมทักท้วง จะต้องถูกสอบเอาผิดและชดใช้ค่าเสียหายที่เกิดขึ้น
สุภา ถือเป็นข้าราชการไม้บรรทัด เจ้าของวลี "โครงการรับจำนำข้าวมีการทุจริตทุกขั้นตอน" จนสร้างความไม่พอใจกับรัฐบาลที่ผ่านมา และถูกตั้งกรรมการสอบเอาผิดทางวินัยแต่ก็รอดมาได้